Кристофър Марлоу
Пламенният пастир към своята любима

Превод от английски: Александър Шурбанов, 1995

chitanka.info

Ела и ми стани любима

и всяка сладост, дето има

по хълм и дол, на рид и паша,

в поле и лес — ще бъде наша.

И седнали на канарите,

ще видим как пасат овците

покрай реките, заиграли

под звънки птичи мадригали.

Аз ще ти дам легла от рози,

тъй както в царските чертози,

венци и китки, и престилки

с везба от мирти и от билки.

И дрехи гиздави, тъкани

от агнешки руна отбрани;

за зимата — пантофки малки

с големи златни закопчалки;

коланче от бръшлян и слама

с янтар, с корал за катарама.

Душа ти всичко тук ще има —

ела и ми стани любима.

Напролет свита от пастири

за теб ще пее и ще свири.

Каквото искаш, ще го има —

ела и ми стани любима.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.